यमन में राष्ट्रपति के महल पर गोलाबारी, सालेह घायल  
यमन में कबायली लड़ाकों की ओर से की गई गोलाबारी में राष्ट्रपति अली अब्दुल्ला सालेह और कई अन्य वरिष्ठ पदाधिकारी घायल हो गए हैं।
यमन में कबायली लड़ाकों की ओर से की गई गोलाबारी में राष्ट्रपति अली अब्दुल्ला सालेह और कई अन्य वरिष्ठ पदाधिकारी घायल हो गए हैं। एक सुरक्षा अधिकारी ने बताया कि एक मस्जिद में दो गोले दागे गए, जिससे सरकारी सुरक्षा बल रिपब्लिकन गार्ड के चार अधिकारी मारे गए हैं।  अधिकारी ने कहा, महल पर हमले की वजह से राष्ट्रपति सालेह घायल हो गए हैं। प्रधानमंत्री अली मोहम्मद मुजावर के घायल होने की तत्काल पुष्टि नहीं हुई है। सरकारी चैनल ने कहा है कि राष्ट्रपति सालेह ठीक हैं। राष्ट्रपति कार्यालय के एक सूत्र ने कहा कि यमन के रक्षा एवं सुरक्षा मामले के उप प्रधानमंत्री जनरल रशद अल-अलीमी गंभीर रूप से घायल हुए हैं।  इससे पहले सत्ताधारी जनरल पीपुल्स कांग्रेस के प्रवक्ता तारिक अल-शामी ने बताया, मस्जिद के निकट हुई गोलाबारी में प्रधानमंत्री, संसद के प्रमुख और कई अन्य वरिष्ठ अधिकारी घायल हुए हैं। ये लोग राष्ट्रपति महल के निकट की मस्जिद में जुमे की नमाज के लिये पहुंचे थे और उसी जगह गोलाबारी की गई।  कबायली नेता शेख सादिक अल-अहमर के समर्थकों की ओर से गोलाबारी की गई। इस समय अल-अहमर और सालेह के समर्थक आमने-सामने हैं। यहां कुछ महीने पहले युवा नेतृत्व में प्रदर्शकारियों ने सालेह को हटाने के लिये शांतिपूर्ण अभियान की शुरुआत की थी, लेकिन यह यमन के दो शक्तिशाली परिवारों, राष्ट्रपति सालेह और अल अहमर के बीच मुठभेड़ मे तब्दील हो गया। अल अहमर परिवार देश के सबसे शक्तिशाली कबीले का अगुवा है। कबायलियों के शामिल होने से साना में करीब दो सप्ताह से चल रहा संघर्ष और खतरनाक हो गया है।